ΔΕΛΤΙΟ ΤΥΠΟΥ
Γιάννης Καραγιάννης
Θετός γιος
Σελίδες: 538, Τιμή: 23.32 ευρώ
ISBN: 978-618-5861-40-7
Εκδόσεις Επίμετρο



Κυκλοφόρησε από τις Εκδόσεις Επίμετρο το νέο νουάρ μυθιστόρημα του Γιάννη Καραγιάννη Θετός γιος.
Η ζωή ενός μοναχικού επαρχιώτη φοιτητή στην Αθήνα αλλάζει πορεία, όταν υιοθετείται από έναν άνθρωπο της νύχτας, λίγο πριν σκοτωθεί. Επηρεασμένος από τη αινιγματική προσωπικότητα του θετού του πατέρα, αποφασίζει να ψάξει το σκοτεινό του παρελθόν. Ανακαλύπτει πως ο πατέρας του ήταν ένας διαφορετικός άνθρωπος, ευαίσθητος, καλλιεργημένος, λάτρης της τέχνης, μέλος μιας μυστικής αδελφότητας προστασίας τσιγγάνων, με στοίχημα ζωής να βρει το δολοφόνο του τραπεζίτη φίλου του. 
Ο θετός γιος, συνεχίζει την αναζήτηση του δολοφόνου στη Ρουμανία, τη Βουλγαρία, την Αιθιοπία και την Ελβετία, ρισκάροντας τη ζωή του. Διεθνή κυκλώματα αρχαιοκάπηλων, η βαλκανική μαφία, παλιές διαφορές και αντιδικίες δυσχεραίνουν την προσπάθεια. Συμπαραστάτες του ένας απόστρατος αστυνομικός, ένας Ρουμάνος καθηγητής καρδιολογίας και η ηγουμένη μιας Μονής των Μετεώρων. 
Μια εκρηκτική αλληλουχία γεγονότων, συμπτώσεων και καθηλωτική κινηματογραφική δράση οδηγούν στη σύλληψη του δολοφόνου και την αποκάλυψη του σατανικού σχεδίου.

Βιογραφικό
Ο Γιάννης Καραγιάννης γεννήθηκε στα Γιάννενα, σπούδασε οικονομικά στην Ελλάδα και το εξωτερικό και εργάζεται ως σύμβουλος επιχειρήσεων στον τομέα των εξαγωγών. Το 2015-2019 διετέλεσε βουλευτής Ιωαννίνων. Αρθρογραφεί τακτικά για οικονομικά, αναπτυξιακά, κοινωνικά θέματα. Ασχολείται με τη λογοτεχνία και την ποίηση από τα μαθητικά του χρόνια. Πρωτοεμφανίστηκε στα ελληνικά γράμματα το 1978, με την ποιητική συλλογή Ποιητικές μας ιστορίες. Ακολούθησε το 1982 το Ρέκβιεμ, αποσπώντας θετικές κριτικές και σχόλια. Το 2010 κυκλοφόρησε το πολιτικό μυθιστόρημα Η ομίχλη έπεσε νωρίς στην Οδησσό (εκδ. ΚΨΜ), το 2019 το νουάρ μυθιστόρημα Ζάσταβα με σπασμένα φρένα (εκδ. Οσελότος) και το 2023 το, επίσης, νουάρ Έγκλημα στη Μαύρη Θάλασσα (εκδ. Πνοή).

